Къэзахъстан — Урысей — 2:8
Тырныауз къалэм дэт «Геолог» физкультурэ-узыншагъэр щрагъэфIакIуэ комплексым щекIуэкIащ БоксымкIэ урысей спорт студент зэгухьэныгъэм и япэ президенту щыта, спортым щIыхь зиIэ и мастер, СССР-м щIыхь зиIэ и тренер, Олимп джэгухэм тIэунейрэ къыщыхэжаныкIа Киселёв Алексей и фэеплъу къызэрагъэпэща дунейпсо зэIущIэр. Абы щызэпэщIэтащ Къэзахъстанымрэ БоксымкIэ урысей спорт зэгухьэныгъэмрэ я командэ къыхэхахэр.
ЗэIущIэр къызэIузыха, Iуащхьэмахуэ щIыналъэ администрацэм и унафэщI Залиханов Къанщобий къызэрыхигъэщащи, мыпхуэдэ зэхьэзэхуэ щхьэпэхэр егъэкIуэкIыныр щыхьэт тохъуэ щIыналъэм физическэ щэнхабзэмрэ спортымрэ зегъэужьыным ехьэлIа политикэр фIыуэ зэрыщылажьэм. Апхуэдэу абы дунейпсо зэIущIэм и къызэгъэпэщакIуэхэм фIыщIэ яхуищIащ спортсмен лъэрызехьэхэр зэрагъэхьэзырым, боксым и зыужьыныгъэм хэлъхьэныгъэ зэрыхуащIым папщIэ.
КъищынэмыщIауэ къызэхуэсахэм я пащхьэм къыщыпсэлъащ БоксымкIэ урысей спорт студент зэгухьэныгъэм и япэ президен-ту щыта Киселёв Алексей и къуэхэу Дмитрийрэ Алексейрэ, КъБР-м альпинизмэмкIэ и федерацэм и президент, тIэунейрэ Эверестым дэкIа Ольмезов Абдул-Хьэлим. Ипщэ Федеральнэ щIыналъэм боксымкIэ и федерацэм и вице-президент, Урысейм щIыхь зиIэ и тренер Джабоев Серго, зэIущIэм и су-дья нэхъыщхьэ, дунейпсо категорие зиIэ Мухамет- шин Табир, КъБР-м и къэрал тренер, УФ-м спортымкIэ и мастер КIэрэф Залым сымэ.
Къэбэрдей-Балъкъэрым и Iуащхьэмахуэ щIыналъэм щыщ спортсменхэу Темыркъан Беслъэнрэ Исаратов Хьэмзэтрэ ирагъэкIуэкIа зэIущIэхэм Iэзагъ лъагэ къыщагъэлъэгъуащ икIи зыхэта гуп-хэм текIуэныгъэ къыщахьащ.
ЗэпэщIэтыныгъэм 8:2-уэ пашэ щыхъуащ БоксымкIэ урысей спорт студент зэгухьэныгъэм и командэ къыхэхар. ТекIуахэр кубокхэмкIэ, медалхэмкIэ, грамотэхэмкIэ, саугъэтхэмкIэ ягъэпэжащ.
КЪЭХЪУН Бэч.
